b"\n_START_ARTICLE_\nMicroinjecci\xc3\xb3\n_START_PARAGRAPH_\nLa microinjecci\xc3\xb3 \xc3\xa9s un proc\xc3\xa9s que consisteix a utilitzar microagulles per injectar subst\xc3\xa0ncies a un nivell microsc\xc3\xb2pic o en el l\xc3\xadmit del macrosc\xc3\xb2pic dins d'una c\xc3\xa8l\xc2\xb7lula viva. \xc3\x89s un simple proc\xc3\xa9s mec\xc3\xa0nic pel qual una agulla extremadament fina \xe2\x80\x94d'uns 10 micr\xc3\xb2metres i amb una capacitat volum\xc3\xa8trica de 15 microlitres, mida similar a la secci\xc3\xb3 transversal d'un cabell hum\xc3\xa0\xe2\x80\x94penetra la membrana cel\xc2\xb7lular (i a vegades la membrana nuclear) per alliberar-ne el seu contingut. La microinjecci\xc3\xb3 \xc3\xa9s normalment realitzada sota un microscopi \xc3\xb2ptic anomenat micromanipulador._NEWLINE_Es tracta d'un proc\xc3\xa9s utilitzat freq\xc3\xbcentment com a vector en enginyeria gen\xc3\xa8tica i transg\xc3\xa8nesi per tal d'injectar material gen\xc3\xa8tic en una c\xc3\xa8l\xc2\xb7lula. El proc\xc3\xa9s de clonaci\xc3\xb3 tamb\xc3\xa9 involucra microinjeccions."